ORDE do 19 do decembro de 2008, da Dirección Xeral de Conservación da Natureza, pola que se establecen as bases reguladoras e se convocan para o ano 2009 axudas para a mellora do hábitat da perdiz rubia.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 29/12/2008

A perdiz rubia é unha das especies cinexéticas tradicionais en Galicia. O progresivo descenso da actividade agrícola no medio rural supuxo o abandono de amplas zonas de cultivo, provocou a expansión do mato, a desaparición dos lindeiros vexetais e, como consecuencia, a perda da calidade do medio vital para esta especie contribuíndo así á regresión das poboacións.
Partindo da necesidade de que o colectivo de cazadores se implique na conservación e na xestión dos recursos cinexéticos, e da obriga dos poderes públicos de garantir a compatibilidade dos usos e actividades humanas coa conservación dos recursos naturais, considérase necesario poñer en marcha un programa de axudas que, incentivando actuacións racionais no medio natural, propicien a recuperación das poboacións de perdiz rubia.
O artigo 148.1º.11 da Constitución, así como o artigo 27.15º do Estatuto de autonomía de Galicia, confiren á nosa comunidade autónoma a competencia exclusiva en materia de caza.
O Decreto 1/2006, do 12 de xaneiro, polo que se establece a estrutura orgánica da Consellería de Medio Ambiente e Desenvolvemento Sostible, en relación co Decreto 211/2005, do 3 de agosto, polo que se establece a estrutura orgánica da Xunta de Galicia, e o Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia, atribúen á mesma consellería, dentro das súas competencias, o fomento, a ordenación e o aproveitamento dos recursos cinexéticos.
Doutra banda, a Lei 4/1997, do 25 de xuño, de caza de Galicia, establece a competencia na planificación, ordenación, fomento, vixilancia e control da caza á citada consellería, que realizará cantas actuacións considere precisas para acadar os fins da lei. Entre elas, e co fin de conservar, preservar e mellorar o hábitat natural das diferentes especies cinexéticas, a Xunta de Galicia poderá acordar as oportunas medidas de axuda para o logro de devandito obxectivo e cantas outras de carácter limitativo, correctoras ou restauradoras, persigan idéntica finalidade. Desta maneira, xunto coa creación dun instrumento xurídico regulador da caza en Galicia, posibilitouse a creación dun instrumento financeiro orientado ao fomento daquelas actividades que procuren a conservación e mellora do recurso cinexético por medio dun aproveitamento sustentable.
O réxime xeral das axudas e subvencións na nosa Comunidade Autónoma estableceuse nas disposicións básicas da Lei 9/2007, do 13 de xuño, de subvencións de Galicia. A nivel regulamentario a normativa principal constitúea o Decreto 287/2000, de 21 de novembro, en todo o que non se opoña á citada lei. Esta orde cumpre coas exixencias da citada normativa.
En virtude do anterior, en concordancia co disposto no artigo 27.15º do Estatuto de autonomía e en uso das atribucións que me confire a Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Obxecto das axudas.
1. Esta orde ten por obxecto o establecemento dun réxime de axudas aplicable aos terrenos cinexéticos para a recuperación das poboacións de perdiz rubia (Alectoris rufa) a través da mellora da calidade do seu hábitat.
2. Estas axudas tramitaranse baixo os principios de publicidade, transparencia, concorrencia competitiva, obxectividade, igualdade e non discriminación, con eficacia no cumprimento dos obxectivos fixados e eficiencia na asignación e utilización dos recursos públicos.
Artigo 2º.-Actuacións subvencionables.
1. Son obxecto das axudas reguladas por medio desta orde as seguintes actuacións nos terrenos cinexeticamente ordeados (tecores):
-A roza e trituración mecánica do mato.
-A arada, emenda e/ou fertilización, sementeira de cereal e/ou leguminosa.
-A limpeza e adecuación de fontes e mananciais.
2. Estas actuacións deberán respectar as condicións técnicas especificadas no anexo III desta orde.
3. En ningún caso se subvencionarán actuacións realizadas con anterioridade á publicación desta orde.
Artigo 3º.-Beneficiarios.
1. Poderán acollerse a estas axudas tanto os titulares de tecores galegos como as agrupacións destes que, aínda carecendo de personalidade xurídica, fagan unha solicitude conxunta. Neste último caso os terrenos cinexéticos deberán ser lindeiros e estar situados nunha mesma provincia. Para cada Tecor, só será admisible unha única solicitude.
2. Non poderán obter a condición de beneficiarios das axudas previstas nesta orde as persoas ou entidades en que concorra algunha das circunstancias previstas no artigo 10.2º e 3º da Lei 9/2007, do 13 de xuño, de subvencións de Galicia.
Artigo 4º.-Contía dos investimentos e das axudas.
1. Establécense as seguintes contías máximas subvencionables para cada unha das actuacións que se realicen:
-Roza e trituración mecánica: 360  por hectárea.
-Arada, emenda e/ou fertilización, sementeira: 600  por hectárea.
-Limpeza e adecuación de fontes e mananciais: 50 /unidade.
2. O importe final das axudas será do 50% do investimento subvencionable fixándose un máximo para este concepto de 18.000 euros por solicitude. O IVE non se subvencionará.
3. Para os efectos do disposto no artigo 27.2º da Lei 9/2007, do 13 de xuño, de subvencións de Galicia, o beneficiario poderá subcontratar parte ou a totalidade da actividade subvencionada. Non poderán subcontratarse actuacións que, incrementando o custo da actividade subvencionada, non acheguen valor engadido ao contido dela.
4. En ningún caso se concederán aboamentos á conta ou pagamentos anticipados.
Artigo 5º.-Solicitudes e documentación.
1. Os interesados presentarán as solicitudes de subvención conforme os modelos dos anexos I ou II, segundo se trate de titulares individuais ou de agrupacións de titulares respectivamente.
2. Xunto coa solicitude presentarase a seguinte documentación:
2.1. En todos os casos:
-Fotocopia do CIF dos solicitantes da subvención.
-Se o titular fose unha sociedade sen ánimo de lucro, acordo do órgano competente dela polo que se aproban as accións solicitadas e os compromisos correspondentes, e no cal deberá figurar, así mesmo, a persoa designada como representante daquela para os efectos da solicitude.
-No caso de agrupacións de titulares, acordos dos órganos respectivos competentes polos que se aproban as accións solicitadas e os compromisos correspondentes con indicación da porcentaxe de subvención e do compromiso de execución correspondente a cada unha delas. Así mesmo, debe figurar o nome da persoa designada como representante delas para os efectos desta solicitude, anexándose o nome do titular en cuxa conta bancaria se deberá realizar o ingreso.
-Memoria valorada que se axeite ás indicacións do anexo III e que deberá incluír, como mínimo, datos do solicitante ou solicitantes, datos dos terrenos cinexéticos en que se localizarán as actuacións, descrición da problemática actual do terreo cinexético en relación coa especie, xustificando a adopción das medidas propostas, descrición das actuacións que se van realizar con indicación das datas previstas, a maquinaria e man de obra que se vai empregar, o tipo de roza previa e especies que se van sementar; orzamento detallado no que figuren os custos unitarios por hectárea; orzamento total; plano de situación 1:25.000 e fotografía do Sixpac ou planos catastrais en que se identifiquen perfectamente as parcelas sobre as cales se actuará mediante as referencias catastrais. Sobre estes planos e fotografías deberán marcarse as parcelas en que se vai actuar.
-Declaración responsable da dispoñibilidade dos terrenos para a realización das actuacións (anexo V).
A Dirección Xeral de Conservación da Natureza poderá requirir calquera documentación complementaria que considere conveniente.
2.2. Para a acreditación dos criterios de avaliación establecidos no artigo 8º e que fosen alegados deberán presentarse:
-Punto c: será válida como xustificación a certificación do técnico ou axente do servizo provincial que comprobase no momento oportuno a realización das actuacións, logo de comunicación por parte da sociedade ao citado servizo.
-Punto d: plano 1:25.000 sobre o cal se localizarán as zonas vedadas do Tecor. Sobre a relación do anexo V, na que se indicarán as referencias catastrais de todas as parcelas, márcanse cun X aquelas incluídas nos vedados sobre as que se vaia actuar. Os vedados do Tecor deberán estar correctamente sinalizados sobre o terreo, conforme o disposto na normativa vixente.
-Punto e: táboas de resultados diarios das xornadas cinexéticas segundo o modelo do caderno de caza dispoñible nos servizos de Conservación da Natureza, acompañado do anexo VII debidamente cuberto.
-Punto f: memoria na que se recolla a metodoloxía empregada e os resultados obtidos nos estudos levados a cabo. Deberase demostrar o uso do galego para acollerse ao incremento de puntos.
-Punto g: documentos xustificantes da realización da actividade (convocatoria, anuncio publicitario, documentación entregada...) dos cales se deduza o contido e duración. Deberase demostrar o uso do galego para acollerse ao incremento de puntos.
3. No caso de solicitar axudas por un importe subvencionable superior a 30.000 euros no suposto de custo por execución de obra, ou de 12.000 euros no suposto de subministración de bens de equipamento ou prestación de servizos por empresas de consultoría ou asistencia técnica, o beneficiario deberá solicitar, como mínimo, tres ofertas de diferentes provedores, con carácter previo á contracción do compromiso para a prestación do servizo ou entrega do ben, segundo o recollido no artigo 29.3º da Lei 9/2007, do 13 de xuño, de subvencións de Galicia.
Artigo 6º.-Presentación de solicitudes.
1. As solicitudes de subvención irán dirixidas ao conselleiro de Medio Ambiente e Desenvolvemento Sostible e presentaranse no rexistro da consellería, nos das delegacións provinciais ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro. O prazo para a súa presentación será dun mes contado a partir do día seguinte ao da publicación desta orde no Diario Oficial de Galicia.
2. A presentación da solicitude de concesión de axuda ou subvención polo interesado, segundo o artigo 20.3º da Lei 9/2007, do 13 de xuño, de subvencións de Galicia, comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, agás denegación expresa por parte do solicitante, debendo presentar entón a certificación nos termos previstos regulamentariamente. Esta comprobación efectuarase antes de resolver a concesión e antes de proceder á tramitación do pagamento. En todo caso, o solicitante deberá de estar ao día das obrigas tributarias e coa Seguridade Social.
Artigo 7º.-Inspección previa.
En todas as solicitudes de actuacións consideradas subvencionables, o persoal técnico do servizo provincial realizará unha inspección previa, na cal se observará se a acción proxectada e recollida na memoria presentada se axusta á realidade física e técnica, que cumpre cos requisitos recollidos no anexo III e que os investimentos non están realizados con data anterior á de publicación desta orde.
Artigo 8º.-Criterios obxectivos para a adxudicación das axudas.
1. A orde de prelación para a concesión das subvencións basearase na puntuación acadada por cada solicitude segundo o seguinte baremo:
Ver referencia pdf "25100D007P046.PDF"
2. No caso de solicitudes presentadas por agrupacións de sociedades titulares de diferentes tecores, puntuarase cada un dos criterios referidos nas letras b), c), e), f), g) e h), do parágrafo anterior, coa media dos puntos que lles correspondan en cada epígrafe a cada unha das sociedades de forma independente.
3. Non serán subvencionables as actuacións localizadas nas zonas de caza permanente, zonas de adestramento de cans, ou áreas en que se realicen competicións de caza. Tampouco serán valoradas, segundo os criterios anteriores, as actuacións de anos anteriores localizadas nestas zonas.
Artigo 9º.-Órganos de xestión e resolución.
1. A avaliación da documentación presentada xunto coa solicitude e a valoración inicial de cada un dos expedientes realizarana os servizos provinciais de Conservación da Natureza.
Se a solicitude de subvención non reúne algún dos requisitos exixidos nesta orde, o servizo provincial requirirá o solicitante para que, no prazo de dez días contados a partir do día seguinte ao da recepción do requirimento, emende a falta ou achegue os documentos preceptivos, indicándolle que se non o fixese poderase considerar desistido da súa petición, logo de resolución que deberá ser ditada nos termos previstos no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Os servizos provinciais de Conservación da Natureza remitirán á Dirección Xeral de Conservación da Natureza os expedientes xunto cun informe-proposta no que se indicará cales son atendibles e cales non. Este informe será remitido no prazo máximo de 40 días naturais, contados a partir da data límite de presentación das solicitudes.
3. Os expedientes atendibles serán baremados conxuntamente por unha comisión creada para tal fin. Esta comisión fará unha relación cos expedientes ordenados de maior a menor puntuación, xunto cos importes subvencionables para cada un deles, propoñendo para a súa aprobación aqueles de maior puntuación e cuxos importes subvencionables acumulados se acheguen o máximo posible e sen superar a contía do orzamento dispoñible. Deste xeito poderá quedar unha diferenza entre o orzamento dispoñible e o que se propoña adxudicar.
Os posibles casos de empate resolveranse dando prioridade a aquelas solicitudes de sociedades que, a título individual ou en agrupación, non lles fosen concedidas axudas para os mesmos conceptos nos derradeiros tres anos con cargo aos orzamentos da Xunta de Galicia; se isto non for suficente para desfacer o empate aplicaranse outros dous criterios máis de desempate: 1º daráselle prioridade á solicitude cunha menor contía subvencionable; 2º, se o empate persiste, terá preferencia o tecor con menor superficie.
4. A proposta de resolución fará mención tanto aos solicitantes para os que se propón a concesión da subvención e a contía desta de modo individualizado, como a aqueles outros que, cumprindo todas as condicións necesarias para ter a consideración de beneficiarios, non poidan ser atendidos por cuestións orzamentarias.
5. As restantes solicitudes para as que se propoña a súa denegación relacionaranse con indicación da súa causa, segundo o disposto no artigo 9.5º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
6. A comisión estará presidida polo titular da Subdirección Xeral de Recursos Cinexéticos e Piscícolas, ou persoa en quen delegue. Ademais, serán membros da citada comisión os titulares das xefaturas de servizo e sección competentes en materia de recursos cinexéticos nos servizos centrais.
Artigo 10º.-Resolución e recurso.
1. O director xeral de Conservación da Natureza, por delegación expresa do conselleiro de Medio Ambiente e Desenvolvemento Sostible, nun prazo máximo de 6 meses, contados a partir da publicación no Diario Oficial de Galicia desta convocatoria, resolverá conceder ou denegar as axudas solicitadas, en atención aos criterios preferentes contidos nela e das dispoñibilidades orzamentarias.
2. O vencemento do prazo máximo indicado sen que se ditase e notificase a resolución posibilitará que os interesados poidan entender desestimada a súa solicitude por silencio administrativo, de conformidade co disposto no artigo 23.5º da Lei 9/2007, do 13 de xuño, de subvencións de Galicia, e 44.1º da Lei 30/1992, do 26 de novembro, de réxime xurídico das administracións públicas e procedemento administrativo común, sen prexuízo da obriga de resolver expresamente as devanditas solicitudes, de conformidade co previsto no artigo 42 desta lei.
3. Na resolución que se dite especificaranse os investimentos subvencionables, a porcentaxe de subvención, o importe da subvención concedida, os prazos de execución e as condicións xerais e particulares da subvención.
4. No caso de que se produzan ampliacións de crédito ou renuncias expresas dalgún dos beneficiarios, os importes resultantes destinaranse a cubrir as solicitudes denegadas, das indicadas no artigo 9º.4, por rigorosa orde de puntuación. Estes supostos darán lugar a unha nova resolución complementaria da anterior.
5. As resolucións ditadas, segundo o disposto no número 1 e 4 deste artigo, poñerán fin á vía administrativa e en contra delas poderá interpoñerse recurso potestativo de reposición ante o conselleiro de Medio Ambiente e Desenvolvemento Sostible, no prazo dun mes desde a súa notificación, ou ben impugnalas directamente ante o Tribunal Superior de Xustiza de Galicia, no prazo de dous meses se a resolución fose expresa, ou tres meses desde que se entenda desestimada por silencio administrativo, de acordo co disposto nos artigos 116 e 117 da Lei 30/1992, do 26 de novembro, e 46 da Lei 26/1998, do 13 de xullo, da xurisdición contencioso-administrativa.
6. As resolucións de concesión da subvención incluiranse no Rexistro Público de Subvencións dependente da Consellería de Economía e Facenda co fin da ordenación e coñecemento da actividade subvencional en Galicia. Os datos incorporados a este poderán ser obxecto de rectificación, cancelación e oposición polo interesado. No suposto de que a publicación dos datos do beneficiario poida ser contraria ao respecto e salvagarda do honor e á intimidade persoal e familiar das persoas físicas segundo a Lei orgánica 1/1982, do 5 de maio, de protección civil do dereito ao honor, á intimidade persoal e familiar e á propia imaxe, este poderá facer constar o seu dereito a que non se fagan públicos os seus datos.
Artigo 11º.-Publicidade da resolución.
1. De conformidade cos puntos 3º e 4º do artigo 13 da Lei 4/2006, do 30 de xuño, de transparencia e de boas prácticas na Administración pública galega e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a Consellería de Medio Ambiente e Desenvolvemento Sostible publicará no Diario Oficial de Galicia e na súa páxina web oficial a relación dos beneficiarios e o importe das axudas concedidas ao abeiro desta orde, e incluirá, igualmente, as referidas axudas e as sancións que como consecuencia delas se puidesen impoñer, nos correspondentes rexistros públicos, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
2. Así mesmo, o beneficiario das axudas deberá cumprir coa exixencia de publicidade da axuda concedida ao abeiro do disposto no artigo 15.3º da Lei 9/2007, do 13 de xuño, de subvencións de Galicia.
Artigo 12º.-Modificación da resolución.
Toda alteración nas condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión, de acordo co disposto no artigo 17.4º da Lei 9/2007, do 13 de xuño, de subvencións de Galicia.
Artigo 13º.-Obrigas dos beneficiarios.
1. As actuacións obxecto de subvención deberán contar no momento do seu inicio coas licenzas e autorizacións preceptivas.
2. A aprobación da subvención implicará o compromiso dos solicitantes de executar as accións indicadas nas condicións propostas. A execución das actividades obxecto de axuda deberá realizarse na extensión e coas condicións técnicas recollidas na memoria e, en todo caso, axustaranse aos termos recollidos na resolución.
3. Os investimentos obxecto de subvención deberán realizarse antes do 15 de outubro. Excepcionalmente cando isto non sexa posible, por causas debidamente xustificadas de forza maior, o director xeral de Conservación da Natureza poderá conceder, por delegación do conselleiro de Medio Ambiente e Desenvolvemento Sostible, unha prórroga dentro dos límites establecidos no artigo 49.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
4. Os beneficiarios deberán de conservar polo menos durante 5 anos os documentos acreditativos da aplicación dos fondos recibidos, segundo o artigo 11 g) da Lei 9/2007, do 13 de xuño, de subvencións de Galicia.
Artigo 14º.-Xustificación dos gastos.
1. Con carácter xeral, e salvo que a resolución de concesión da axuda dispoña o contrario, a xustificación do remate das actividades e do pagamento de conceptos correspondentes a elas, deberá realizarse antes do 15 de outubro de 2009.
2. Documentación acreditativa da realización dos investimentos:
-Documentación que acredite a efectiva realización dos pagamentos: extractos de contas, ordes de transferencia, certificacións bancarias ou documentos equivalentes. No caso de acudirse á contratación externa, á anterior documentación xuntaráselle copia das facturas emitidas polos provedores.
-Certificado da entidade financeira en que se solicite o pagamento da axuda, no cal consten a titularidade, os códigos identificadores da entidade, da sucursal díxito de control e o número de conta (anexo VIII). Aqueles beneficiarios aos que se teña aboado a subvención o exercicio pasado non precisan presentar de novo a certificación bancaria, agás que opten por cambiar de conta bancaria para percibir a axuda desta orde.
-Igualmente, deberase presentar unha declaración do conxunto das solicitudes de axuda efectuadas ou concedidas, para o mesmo proxecto, polas distintas administracións públicas competentes segundo o anexo IV.
3. Os servizos provinciais de Conservación da Natureza comprobarán a documentación e engadirán as certificacións sobre o grao de execución das actividades subvencionadas e sobre a adecuación destas ao anexo III e á documentación que serviu de base para ao outorgamento da axuda.
4. Unha vez realizado o anterior, o expediente remitirase xunto cunha proposta de pagamento ou de revogación, de ser o caso, á Dirección Xeral de Conservación da Natureza.
Artigo 15º.-Modificación das actividades subvencionadas.
Calquera modificación que se pretenda realizar nas actividades aprobadas, tanto no referente ao orzamento aprobado como ás distintas partidas que o compoñen, requirirá a aceptación expresa e previa do director xeral de Conservación da Natureza, por delegación do conselleiro de Medio Ambiente e Desenvolvemento Sostible, logo de informe favorable do servizo provincial correspondente. Para tal efecto, realizarase unha proposta de modificación xustificada, que se deberá presentar con quince días hábiles de antelación á súa realización.
No caso de que a modificación afecte só a localización das parcelas en que se vai actuar, deberá presentarse xunto coa solicitude un novo anexo V debidamente cuberto coa relación das novas parcelas. Corresponderalle ao servizo provincial a autorización ou denegación dela. O silencio neste suposto terá a consideración de denegatorio.
Artigo 16º.-Revogación.
1. Procederá a revogación das axudas concedidas, así como o reintegro total ou parcial das contías percibidas e a exixencia dos xuros de demora, de acordo co establecido no artigo 36 da Lei 9/2007, do 13 de xuño, de subvencións de Galicia, nos casos e termos previstos no artigo 33 da mesma lei.
2. En todos os supostos anteriormente citados, e por proposta do director xeral de Conservación da Natureza, tras o informe previo do servizo provincial, e tras a audiencia previa ao interesado, o conselleiro de Medio Ambiente e Desenvolvemento Sostible poderá revogar, total ou parcialmente, as axudas que foron concedidas no seu día e declarará a obriga de reintegrar á Xunta de Galicia as cantidades percibidas, coa subscrición dos xuros de demora fixados pola lei.
Artigo 17º.-Pagamento.
1. O pagamento corresponderase co importe que resulte de aplicar a porcentaxe da axuda aos gastos subvencionables. Excepcionalmente, por resolución do director xeral, poderá subvencionarse só unha parte dos gastos aprobados sempre que se xustifique documentalmente o motivo de non ter realizado o total do gasto, que a parte executada constitúa unha unidade operativa independente e sempre que se manteñan as condicións recollidas no anexo III. Neste caso, aplicarase a correspondente minoración.
2. Non poderá realizarse o pagamento da subvención se non se cumpren os requisitos establecidos no artigo 31.7º da Lei 9/2007, do 13 de xuño.
Artigo 18º.-Crédito.
As axudas previstas nesta orde concederanse con cargo á aplicación orzamentaria 15.02.541B.781.0 do exercicio orzamentario 2009 (código do proxecto 2009-00944), dotada cun crédito inicial de cento sesenta mil euros (160.000 ) correspondentes a fondos propios na súa totalidade.
O devandito importe inicial poderá incrementarse con achegas adicionais despois oportuna tramitación orzamentaria, axustándose ao disposto no artigo 31 da Lei 9/2007, do 13 de xuño, de subvencións de Galicia.
Artigo 19º.-Control das actividades subvencionadas.
A Consellería de Medio Ambiente e Desenvolvemento Sostible poderá, en calquera momento, inspeccionar e controlar o destino das axudas e o cumprimento dos fins para os cales foron concedidas. En consecuencia, os servizos da Consellería de Medio Ambiente e Desenvolvemento Sostible poderán facer visitas e inspeccións nos lugares onde se realizasen actividades, mesmo con carácter previo á concesión das axudas, para comprobar a súa adecuación á normativa vixente, así como solicitar, en calquera momento da tramitación do procedemento, canta documentación se considere necesaria para comprobar a adecuada execución das actividades que fosen obxecto das axudas, consonte co establecido no artigo 30.1º da Lei 9/2007, do 13 de xuño.
Artigo 20º.-Compatibilidade.
As axudas previstas nesta orde serán compatibles con outras subvencións de calquera outra Administración pública para as mesmas finalidades, sempre e cando a suma das subvencións concedidas non supere o importe total dos gastos, consonte co establecido no artigo 17.3º da Lei 9/2007, do 13 de xuño.
Artigo 21º.-Obriga de facilitar información.
Ademais da documentación complementaria que, durante a tramitación do procedemento, lles poidan exixir os órganos correspondentes da Dirección Xeral de Conservación da Natureza, os beneficiarios das axudas previstas nesta orde teñen a obriga de facilitar toda a información que lles requira a Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas públicas, así como a que lles requira calquera órgano comunitario de inspección ou control.
Disposicións adicionais
Primeira.-Delegación de funcións.
Delégase no director xeral de Conservación da Natureza o exercicio da competencia para conceder ou denegar as axudas obxecto desta orde, contida no seu artigo 10.1º, consonte o disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común.
Segunda.-Anticipado de gasto.
Esta convocatoria de axudas tramítase de acordo co establecido na Orde do 11 de febreiro de 1998, da Consellería de Economía e Facenda, pola que se regula a tramitación anticipada de expedientes de gasto, polo que queda condicionada a súa eficacia á existencia de crédito adecuado e suficiente nos orzamentos da Comunidade Autónoma de Galicia para o ano 2009.
Disposicións derradeiras
Primeira.-Desenvolvemento.
Facúltase o director xeral de Conservación da Natureza para ditar todas as resolucións necesarias para o desenvolvemento e aplicación do disposto nesta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de decembro de 2008.
Manuel Vázquez Fernández
Conselleiro de Medio Ambiente e Desenvolvemento Sostible
Ver referencia pdf "25100D007P046.PDF"
ANEXO III
Condicións técnicas a que se deben axustar as actuacións previstas
-A zona do Tecor en que se localicen as actuacións deberá ter unha superficie mínima de 200 ha de mato.
-As rozas realizaranse en pequenas parcelas de 0,5 a 1 ha dispersas pola superficie.
-Os restos da roza serán triturados mecanicamente ou, se non for tecnicamente posible, serán amoreados.
-Estas rozas deben ir acompañadas da sementeira dun cereal de inverno e/ou unha leguminosa, nunha porcentaxe mínima do 50% da superficie total rozada. A preparación do terreo tras a roza consistirá nunha pasada de grade de discos e na botadura do cal coa maior antelación posible á sementeira. A colleita obtida quedará no monte para o seu aproveitamento pola fauna.
-Respetaranse pés aillados de mato alto (por exemplo, de máis de 1 m de altura) e pequenas manchas de mato de pouca altura coa finalidade de fornecer heteroxeneidade e refuxio nas zonas de actuación.
-Nas limpezas e acondicionamento de fontes evitarase que estes queden totalmente despexado de cobertura vexetal coa finalidade de non favorecer a predación sobre as aves nestes lugares.
-Evitaranse as actuacións en superficies xeométricas de lindeiros lineais.
-As actuacións obxecto de axuda non poderán realizarse nos meses de xuño, xullo e agosto para evitar posibles prexuízos tanto á cría da perdiz como doutras especies animais presentes na zona.
As actuacións en terrenos incluídos nun espazo natural protexido, segundo a normativa vixente, non poderán ser contraditorias co determinado na norma reguladora que o atinxa e, en todo caso, deberán contar co informe favorable do Servizo Provincial de Conservación da Natureza. En ningún caso serán aprobadas actuacións previstas nos hábitats prioritarios recollidos no anexo I da Directiva 92/43, do 21 de maio, relativa á conservación dos hábitats naturais e da fauna e flora silvestres.
Ver referencia pdf "25100D007P046.PDF"